**สรุปผลการประชุม**

**คณะอนุกรรมาธิการปฏิรูปโครงสร้าง อำนาจหน้าที่**

**และกระบวนการทำงานตำรวจเพื่อประโยชน์ของประชาชน**

**ในคณะกรรมาธิการปฏิรูปกฎหมายและกระบวนการยุติธรรม สภาปฏิรูปแห่งชาติ**

**ครั้งที่ ๑๑**

**วันศุกร์ที่ ๖ มีนาคม ๒๕๕๘**

**ณ ห้องประชุมคณะกรรมาธิการ หมายเลข ๒๒๐ ชั้น ๒ อาคารรัฐสภา ๒**

คณะอนุกรรมาธิการปฏิรูปโครงสร้าง อำนาจหน้าที่ และกระบวนการทำงานตำรวจ เพื่อประโยชน์ของประชาชน ได้ดำเนินการประชุม พิจารณาเรื่องการถ่ายโอนภารกิจ ที่ไม่เกี่ยวข้องกับการป้องกันปราบปรามอาชญากรรม ไปให้หน่วยราชการอื่นที่เกี่ยวข้องดำเนินการแทน โดยเชิญหน่วยงานที่เกี่ยวข้อง ได้แก่ กรุงเทพมหานคร สำนักงานคณะกรรมการกฤษฎีกา สำนักงบประมาณ เข้าร่วมประชุม และมีสรุปผลการพิจารณาและการแสดงความคิดเห็น ดังนี้

1. กรุงเทพมหานครจะรับโอนเฉพาะอำนาจหน้าที่ตาม พระราชบัญญัติ ๒๒ ฉบับ ที่กรุงเทพมหานครรับผิดชอบ
2. ต้องมีการออกกฎหมายให้พนักงานเจ้าหน้าที่ของกรุงเทพมหานครสามารถใช้เครื่องพันธนาการ และเครื่องมือในการจับกุมผู้กระทำความผิดได้เอง
3. การแก้ไขกฎหมายเพื่อรองรับการถ่ายโอนภารกิจของสำนักงานตำรวจแห่งชาติได้ ต้องพิจารณากฎหมายที่เกี่ยวข้องและต้องมีหลักการที่ชัดเจนและเป็นที่ยุติแล้วว่าหน่วยงานที่รับโอนภารกิจมีอำนาจหน้าที่อย่างไร เนื่องจากตำรวจมีอำนาจหน้าที่ที่เกาะเกี่ยวกับกฎหมายหลายฉบับ
4. จากประกาศ คสช. ที่ ๑๑๑/๒๕๕๗ แก้ไข พ.ร.บ. ตำรวจแห่งชาติ มาตรา ๗ เรื่องการให้ท้องถิ่นเข้ามามีส่วนร่วมในการกำหนดนโยบายและการดำเนินงานตำรวจ ต้องมีการออกระเบียบโดยคณะกรรมการนโยบายตำรวจแห่งชาติ และยังต้องมีการตีความถ้อยคำในมาตรา ๗ กรณีให้องค์กรปกครองส่วนท้องถิ่นและองค์กรภาคเอกชนมีส่วนร่วม ทั้งในส่วนที่เกี่ยวกับนโยบาย งบประมาณและอาสาสมัคร ตลอดจนการติดตามตรวจสอบการปฏิบัติงานของตำรวจ เนื่องจากไม่ได้มีการระบุไว้ว่าท้องถิ่นต้องจัดสรรงบประมาณให้แก่ตำรวจ
5. ถ้างานตำรวจต้องได้รับจัดสรรงบประมาณจากท้องถิ่น ต้องพิจารณา พ.ร.บ. กำหนดแผน และขั้นตอนการกระจายอำนาจ ให้แก่องค์กรปกครองส่วนท้องถิ่น พ.ศ. ๒๕๔๒ และกฎหมายท้องถิ่นที่เกี่ยวข้องกับท้องถิ่นนั้นๆ ทั้งนี้ในกรณีดังกล่าวอาจก่อให้เกิดปัญหาข้อกฎหมายได้ เนื่องจากถ้ามีการระบุให้ท้องถิ่นต้องจัดสรรงบประมาณให้แก่ตำรวจโดยตรง จะขัดในหลักการเรื่องการกระจายอำนาจสู่ท้องถิ่น

นางสาววิชญาพร ไฝขาว

นิติกรปฏิบัติการ

ผู้สรุปผลการประชุม

……………/ผู้ตรวจ